**การพัฒนารูปแบบการบำบัดฟื้นฟูผู้ใช้สารเสพติดและการแก้ไขปัญหายาเสพติดให้โทษ**

**อำเภอสามชัย จังหวัดกาฬสินธุ์**

นางจุฑามาศ วิลาศรี ตำแหน่ง สาธารณสุขอำเภอสามชัย

สำนักงานสาธารณสุขอำเภอสามชัย จังหวัดกาฬสินธุ์

**บทคัดย่อ**

งานวิจัยนี้เป็นการวิจัยเชิงปฏิบัติการแบบมีส่วนร่วม (Participatory Action Research : PAR) มีวัตถุประสงค์เพื่อพัฒนารูปแบบการบำบัดฟื้นฟูผู้ใช้สารเสพติดและการแก้ไขปัญหายาเสพติดให้โทษ อำเภอสามชัย จังหวัดกาฬสินธุ์ โดยการมีส่วนร่วมของชุมชนและภาคีเครือข่าย กลุ่มตัวอย่าง ได้แก่ คณะกรรมการบำบัดฟื้นฟูระดับอำเภอ 20 คน ภาคีเครือข่ายระดับตำบล/หมู่บ้าน ได้แก่ ผู้นำชุมชน 43 คน ผู้บำบัด(สาธารณสุข) 10 คน องค์กรปกครองส่วนท้องถิ่น 5 คน ผู้ติดตามบำบัด(อสม.) 47 คน รวมทั้งสิ้น 125 คน โดยวิธีการคัดเลือกแบบเจาะจง การดำเนินการวิจัยแบ่งออกเป็น 3 ระยะ คือ ระยะที่ 1. ขั้นศึกษาบริบท/สภาพปัญหา/กำหนดรูปแบบ/กำหนดบทบาท ระยะที่ 2 ขั้นดำเนินการ ระยะที่ 3 ขั้นติดตามประเมินผลและถอดบทเรียนเครื่องมือที่ใช้ประกอบด้วย กระบวนการกลุ่ม การสังเกต แบบบันทึกการประชุม แบบบันทึกติดตามบำบัดฟื้นฟู การวิเคราะห์ข้อมูลเชิงคุณภาพโดยการวิเคราะห์ข้อมูลเชิงเนื้อหา และข้อมูลเชิงปริมาณวิเคราะห์ข้อมูลโดยใช้สถิติเชิงพรรณนา

ผลการวิจัย พบว่า ระยะที่ 1 ศึกษาบริบทและสภาพปัญหา พบ ผู้ใช้ ผู้เสพ ผู้ติดยาเสพติด ทั้งหมด 417 คน การกำหนดรูปแบบการบำบัดฟื้นฟู/แก้ไขปัญหายาเสพติด และกำหนดบทบาทหน้าที่ของคณะกรรมการ/ภาคีเครือข่าย ระยะที่ 2 ขั้นดำเนินการใช้รูปแบบการบำบัดฟื้นฟู ประกอบด้วย 7 ขั้นตอน ดังนี้ 1. กำหนดประเด็นการพัฒนาที่ยั่งยืน/ประชาคม/ประชาสังคม 2. ประกาศเจตนารมณ์การป้องกันและแก้ไขปัญหายาเสพติด ผู้ใช้/เสพ/ติด/ค้า เข้ารายงานตัว 3. ลงบันทึกความสมัครใจในการเข้าร่วมโครงการชุมชนบำบัด 4. การพัฒนาทีมคณะกรรมการและภาคีเครือข่ายในการบำบัดฟื้นฟู 5. การบำบัดฟื้นฟูโดยกระบวนการของชุมชน พร้อมทั้งตรวจร่างกายและตรวจปัสสาวะยืนยันการใช้สารเสพติด 6. กิจกรรมเสริมพลังสร้างแรงบันดาลใจลดละเลิกเสพยาเสพติดภายใต้การสอดส่องดูแลของครอบครัวและชุมชน 7. การสนับสนุนอาชีพและงบประมาณจากภาคส่วนที่เกี่ยวข้อง ระยะที่ 3 ติดตามประเมินผลและถอดบทเรียนร่วมกัน พบว่า 1 หมู่บ้าน ได้ทำกระบวนการบำบัดฟื้นฟูครบ มีผู้เข้าบำบัด 11 ราย แบ่งเป็นบำบัดในชุมชน 10 ราย ส่งต่อ รพ. 1 ราย

ผู้ผ่านการบำบัดเลิกยุ่งเกี่ยวกับยาเสพติดและได้รับการยอมรับจากชุมชน ครอบครัวให้การสนับสนุน มีอาชีพโดยการสนับสนุนจากผู้ประกอบการในพื้นที่ (หมู่บ้านที่เหลืออยู่ระหว่างกระบวนการบำบัดฟื้นฟูโดยชุมชน)

สรุปและข้อเสนอแนะการพัฒนารูปแบบการบำบัดฟื้นฟูผู้ใช้สารเสพติดและการแก้ไขปัญหายาเสพติดให้โทษ อำเภอสามชัย จังหวัดกาฬสินธุ์ ทำให้ชุมชนทราบปัญหาเกิดการยอมรับและแก้ไขปัญหาโดยชุมชนอย่างต่อเนื่องยั่งยืน

**คำสำคัญ :** รูปแบบ, บำบัด, ยาเสพติด